Cherpan: Basah Jari
Tusun Kedua “LAGI ku tunu rumah awakka retung. Lagi kita meda,” ku iya lebuh nampai nuju rumah panjai. Mata iya bular sereta kuring. Gamal iya lelak tang iya ngeringka diri empu. Buk jurus sereta tebal iya nyau geregusu. Orang mayuh ke lelaki seruran beratika ulah iya. Nyau ke lama iya baka ke ngantuk. Iya lalu tetinduk melangui malai rapuh babas. Maya nya orang di rumah besikap. Duku, changkul, pito enggau perengka ti tau dikena iya ngerinsa lalu dikemas magang. Orang pan baum ngiga chara mutarka penusah nya. “Kitai nadai tau ilap. Kitai tu tusah besai. Balat teguran laban apai Tul tu. Nya alai kala iya gali di tanah din, aku enggai enda nanyaka runding kitai serumah kelebih agi sida sebilik; indai iya, menyadi iya enggau bini iya. Manah kitai besedia apin utai nyadi. Enti iya tu ditejuka, kitai sama udah meda. Kur semengat, bisi kitai tau dibunuh iya lalu rumah kitai tau diselup iya,“ ku Tuai Rumah bejaku nyemetak nadai besilup. Orang mayuh tegeram. Mua semua masam. Kening bela ngeredut. Sida nadai bemunyi. Jarum labuh pan dedinga sema jaku. BALAT TEGURAN “Ku aku siku tauka dua iku kitai serumah undur. Kitai madah ngagai polis awakka iya ditangkap. Enda tan kitai nyaga diri ari iya. Awakka iya dibai berubat,” ku Kantan. Orang mayuh bekegutak pala nganggut besetuju enggau runding Kantan. Ba runding tiap iku sida ayan gamal Ilan ti bebiauka duku sepanjai ruai ngalih hari tadi. Ingat mega sida ka iya ke deka nunu rumah. Amat-amat ngenakutka ati . Sida asai ke diau di baru punggu. Asai ke duduk di ujung tanduk. Pendiau penguan rumah dia chukup irau, amat regau sereta kachau-bilau. “Aku setuju kitai patut minta tulung polis tang saup nya enda jampat datai. Kitai patut berundingka jalai kitai nyaga iya awakka iya ulih dijaga kitai, apin polis datai,” ku Tuai Rumah. “Nadai jalai bukai kitai. Bubung enggau iya. Kitai ngaga bubung ba ruai kami nya,” ku Kantan. Mua iya bebali mirah. Tentu iya sinu berundingka menyadi iya tak dibubung tang kati ku enggau ku ati iya. Enti iya nunu rumah tauka bepantapka orang nama penyadi ku ati iya. Manah iya dikurung dibubung ku telai runding iya. Tubuh iya berasai chelap. Peluh perebujuh di selampur tubuh iya. Iya tak berasai tabin. BALAT NGERIJAT Orang mayuh setuju enggau runding Kantan, nya alai sida enda belingah ngumpul papan tebal enggau ramu sereta begigaka paku besai dikena ngelantak ramu nya.  Pengawa nya dikereja enggau besak. Mayuh tubuh besaup, nya alai enda lama bubung ti bisi kira-kira dua depa besegi nya pan tembu. Diperesa bala bubung nya awakka nya likun. Iya mesti kukuh. Nya ukai bubung jelu mit. Nya bubung mensia ti ukai anchi pengering. Enda alah nya ulih dibabak Ilan lebuh iya engkasak. Enda alah dinding nya nyau sawang lebuh iya diterajang Ilan. Nambahka bilik bubung nya, sida nyendiaka  kangkam jari enggau kaki iya laban sida ngadang Ilan deka balat ngerijat. Sinu asai ati sida ngaga utai baka nya; nyau baka ke ngangkam jelu. Taja pia, sida nadai pilih bukai. Bediri terentuk pala, duduk ditebak tuga. Manah kangkam nya disendiaka dulu. Enti iya jenuh, nya tau enda dikena. Lemai nya tudah Ilan baka ke manah. Lebuh iya dani di tanah din, iya nemu mulaika diri ngagai ruai sida empu lalu ngalika diri baru. Iya baka ke deka tinduk. Sekali iya angkat lalu tepeda sereta beratika sapat papan ke udah digaga semak alai iya ke ngalika diri. Iya gali baru lalu belabuh numpu dinding bubung nya ari luar. Nyau degum-degum dinding papan nya diterajang iya. “Anjung asi ke aku. Jampatka,” ku iya minta makai. Mata iya liau-liau. Jari iya digenggam iya. Ngeli iya nyau kirik-kirik. “Jampat bai asi aku!” ku iya setengah nerais. Iya angkat lalu muka langkah, udah nya rebuntu lalu nerajang pintu ba dinding sapat ukui bilik sida. Meda iya baka nya Kantan pan lalu nangkap iya enggaika iya nginsahka indai tauka bini anak iya di bilik. Seduai iya baka orang ke bibat. Ama iya ari baruh ama Kantan ga ari baruh. Meda nya enda ulih Kantan siku, Birai seduai Busut belanda lalu nyaup. Lama sida tiga nguji ngerebahka iya. Nyau kelama baru iya rebah lalu diperekuh sida tiga. Maya nya mih orang ke dedinga bekerauh lalu begau.                      Betampung… 
See author's posts
